  Пётр Даниловлэн архивысьтыз — Пётр Павлович, мар возьмаськоды праздниклэсь? Мар бордын солэн кулэлыкез? — Калык дӥсьлы сӥзем нуналэз кылдытон сярысь малпанме трос пол шара поттылӥ. Вожъяськыса учкылӥсько вал, Россия Федерациысь куд-ог улосъёсын таӵе бадӟым праздниксы вань шуыса. Шуом, со туж тунсыко ортчылэ Башкортостанын, отын арлы 2 пол луэ. Туж шумпотӥсько, асьме элькунамы но та арысен калык дӥсьлы сӥзем нунал кылдӥз шуыса. Со юрттоз котькуд калыклэсь пуштроссэ, улон философизэ возьматыны, ог-огдэ гажан мылкыд пыӵатыны. Праздник котыре люкаськыны быгато пӧртэм удысъя ужасьёс кыӵе ке выль малпанъёсты, ужъёсты огазеян понна: кылсярысь, модельеръёсын пумиськонъёс, пӧртэм адӟытонъёс, газет-журналъёсын со сярысь гожъян... — Кызьы герӟасалды ужан ӧрдэс но праздникез? — Трос аръёс ӵоже ни бадӟым саклык висъясько удмурт калык дӥськутлы. «Айкайысь» артистъёсмы вылысь дӥськут вуремын мынам малпамея. Вуриськисьёс, куиськись — юрттӥсьёсы-эшъёсы, коллективысьтымы кибашлыос. «Айкай» театрмы кылдэм дырысен ик нырысетӥ ужпуммы вал — калык кырӟанъёсты, эктонъёсты, крезьгуро тӥрлыкъёсты вӧлмытэм сяна, бадӟым саклык висъяно удмурт калык дӥськутлы. Соин валче адӟиськом ни лэсьтэм ужмылэсь калыклы бадӟым пайда ваемзэ. «Айкайлэн» туж бадӟым миссиез — дунне вылысь калыкъёслы возьматоно удмурт калыклэсь зэмос чеберлыксэ. Чеберлык со — чебер кырӟан, эктон, крезьгуро тӥрлыкъёсын шудон но адямилэн вылтусыз. Сое ваньзэ огазе карыса, огъя люкаса, кылдытӥськом узыр образ. Малпаськом, туннэ нуналлы милям со умой пӧрме. Дӥськутмы дӥсьтон сётэ асьмелэсь концерт программамес, репертуармес возьматыны трос пӧртэм интыосын, мукет калыкъёс дорын. Мыным туж юрттэ гастрольёсы ветлонмы. Кытчы гинэ ум мынӥське, ваньмыз удмуртъёс матысь туган (ӵыжы-выжы) кадь пото. Пермь улосэ вуиськод-а, Башкортостанэ-а, Томск улосэ-а — ваньзэс кемалась тодӥськод ни кадь. Кыӵе соос шумпото, выламы соос палась дӥськут дӥсямын шуыса адӟо ке. — Кызьы учкиськоды Пичи Пургалан ортчылӥсь «Учке мынэсьтым дэремме!» фестиваль шоры? — Дурбасьтӥсько таӵе малпам ужрадлы, солэн но туж бадӟым пайдаез. Берло дыръёсы трос саклык висъяське удмурт калык дӥськутлы. Вань дӥськутэз дунъясьёс но, вань сыӵеосыз но: одӥг-кык дӥськут малпало но асьсэды дизайнер шуо ни. Котькуд дэрем валаса лэсьтэмын мед луоз. Туннэ калык дӥськутэз пӧртэм мугъёсъя дӥсяны но, пӧртэм сямен вурыны но луэ. Вашкала дӥськутлэн туж мур философиез. — Шуо, вашкала костюмлэн утись кужымез вань. Тӥ сое шӧдӥськоды-а? — Вашкала арбериос бордысь туала малпанъёс кылдо. Адями удмурт костюм вуре ке, пыр-поч мед эскероз вашкала дӥськутлэсь историзэ. Мон сцена вылэ потан дӥськут лэсьтӥсько ке, тыршисько гажаса кельтыны вашкала дӥськутлэсь пуштроссэ. Мон ачим Татарстанын вордӥськемын, отысь кышномуртъёслэн веранзы вань: ма, пе, ветлӥсько ни урдэс кышетэн. Асьсэос та кускерттонлэсь кулэлыксэ уг тодо, лэся, но керттэмын. Но ведь урдэс кышетлэн но законэз вань, кызьы, кудпала керттоно…  — Паймисько, кытысь меда тӥ ваньзэ тодӥськоды? — Одӥг нуналскын сое тодыны-люканы уг луы, сомында аръёс дӥськутэз эскерисько ни ке но, малпасько: тазэ но, созэ но уг тодӥськы ай… Шумпотӥсько, пиосмурт дӥськутъя тодонэ трос. Азьло научной литератураын солы ӧжыт саклык висъяське вал. Аслам гуртысьтым шедьтӥ пиосмурт айшетэз. Син азям пуксе пичи дырысьтым суред: гуртысьтымы Педор агай лавкае ваське вал, тӧдьы айшетсэ керттыса, гын шляпазэ поныса, гожмо камзолзэ (саестэм вакчи дӥсь) дӥсяса. Тае син азям возьыса, тырши кырӟась-верась воргоронъёсмы понна дӥськут вурыны. Вашкалаос, пыдъёссы медаз котме шуыса, кутъёссы улэ пулэсь кӧтьырма думыло вылэм. Со туж тунсыко адӟиське, сое нырысьсэ сцена вылэ поттӥ! Праздникъёс дыръя, кинлэн коньдонэз уг тырмы, кутъёссэс чебермало вылэм буям ӟазег тылыосын, мон но озьы ик кари. Ай эшшо тылы вылэ буёл но уг кутӥськы ук. 19-тӥ дауръёсы удмурт дӥськутын кылдыны кутско яркыт буёлъёс — вуыны кутско анилиновой краскаос. Соин ини шортъёссэс буяло вал. Дышетскыны кулэ дӥськутэз шонер нуллыны: кыӵе люкетэз кызьы дӥсяське, кудпала керттӥське... Оскисько, калык дӥськутлэн нуналыз туж юрттоз ас вылтусэд шоры учкыны, та ужен вырисьёслы — эшшо но мургес образъёс малпаны. Та праздник мед юрттоз паськытгес, яркытгес возьматыны калыкмылэсь узырлыксэ! Татьяна Ильина  